Талунъя олöмын став мытшöдыс öткодь, татшöм жö серпасыс уна сиктса районын, сiйöн колö, медым районса юрнуöдысьяс водзмöстчисны да эз сулавны традиционнöй производство вылын».

Тадзи висьталiс Коми Республикаса Юралысь Вячеслав Гайзер «Изьва» МР-са администрацияса юрнуöдысь Пётр Дитятевлöн доклад серти. Республикаса Юралысь вöзйис районса юрнуöдысьяслы ёнджыка видлавыны юалöмъяс, мыйяс йитчöмаöсь олысьяслöн уджтöмалöмкöд да кувсьöмкöд, да нуöдны лöсялана мероприятиеяс йöзлысь дзоньвидзалун видзöм бурмöдан уджтас серти, мый збыльмöдсьö странаын да республикаын.

Инвестиционнöй проектъяс петкöдлiгöн Пётр Дитятев пасйис, мый унджыкыс вылö сьöмыс абу, - источникъяс абуöсь. Чорыд бытöвöй шыбласъяс (пластик дозъяс) переработайтöм да люминесцентнöй лампаяс утилизируйтöм да Йираёль станцияын контейнер плöщадка восьтöм – тайö кык проект серти уджыс нуöдсис Коми Республикаса Юралысьöс вежысь В. Тукмаковкöд, кодi курируйтö регионса инвестпроектъяс. Яй переработайтöм кузя проект ошкöма Регионса видз-му овмöс да сёян-юан министерствоöн. Сэнi жö кутасны видлавны йöв переработайтан комплекс ньöбöм кузя вöзйöм, мый вылö дасьтысьö нин бизнес-план.

Вöчöм удж серти Вячеслав Гайзер вöчис бур помшуöмъяс, торйöн пасйис выль уджалан местаяс аддзöм. «Ми тырвыйö аддзим, кыдзи сöвмöдсьö районлöн экономическöй подув – тайö абу ыджыд проектъяс, но зэв буртор, сы вöсна мый районса экономика вермö да сылы колö сöвмыны ичöт предприятиеяс отсöгöн», - тöдчöдiс Коми Республикаса Юралысь.